ΓΡΑΠΤΗ ΕΡΩΤΗΣΗ P-2109/01

υποβολή: Mihail Papayannakis (GUE/NGL) προς την Επιτροπή

(10 Ιουλίου 2001)

Θέμα: Αποκλίσεις τιμών στην ΕΕ

Η Επιτροπή παρουσίασε κατά τα τέλη Μαΐου τα πρώτα αποτελέσματα της έρευνας που εκπόνησε για τη διαφορά των τιμών στην ευρωπαϊκή αγορά σε δύο τομείς: ηλεκτρονικά και νωπά τρόφιμα. Όπως προκύπτει από την έρευνα, η τιμή κάποιων ηλεκτρονικών μερικές φορές μπορεί να διαφέρει έως και 40 % μεταξύ των κρατών μελών, ενώ οι διαφορές τιμών στα νωπά τρόφιμα ποικίλλουν έως και το τριπλάσιο. Σημαντική είναι και η επισήμανση της Επιτροπής ότι οι ευρωπαίοι καταναλωτές θα έκαναν οικονομίες της τάξης του 12 % κατά μέσο όρο αν αγόραζαν το κάθε προϊόν στην πιο χαμηλή τιμή πώλησης του στην ΕΕ.

Επειδή διαπιστώσεις τέτοιου είδους δεν αποτελούν χαρακτηριστικά ενιαίας αγοράς, θα μπορούσε η Επιτροπή να προσδιορίσει τις αιτίες αυτών των αποκλίσεων που παρατηρούνται στις τιμές στα κράτη μέλη της ΕΕ, και να μας πληροφορήσει για τα μέτρα που προτίθεται να λάβει με στόχο τη μεγαλύτερη σύγκλιση όσον αφορά τις τιμές στους συγκεκριμένους τομείς;

Απάντηση του κ. Bolkestein εξ ονόματος της Επιτροπής

(4 Σεπτεμβρίου 2001)

Η σύγκλιση των τιμών πρέπει να λαμβάνει χώρα σε ένα ανταγωνιστικό και αποτελεσματικό οικονομικό περιβάλλον, στο οποίο ο ανταγωνισμός οδηγεί σε σύγκλιση των τιμών στα χαμηλότερα επίπεδα της κλίμακας των τιμών. Τα ανωτέρω αποτελούν βασική προϋπόθεση για την πλήρη ανάπτυξη της δυναμικής της εσωτερικής αγοράς προς όφελος των καταναλωτών.

Η Επιτροπή θεωρεί ότι οι τιμές αποτελούν τους καλύτερους δείκτες επίδοσης της αγοράς, κυρίως από την πλευρά των καταναλωτών και, ως εκ τούτου, επιδιώκει τη βελτίωση της παρακολούθησης των διαφορών των τιμών στα πλαίσια της εσωτερικής αγοράς. Στο τεύχος αριθ. 8 του πίνακα αποτελεσμάτων της εσωτερικής αγοράς δημοσιεύονται τα πρώτα αποτελέσματα της εν λόγω βελτιωμένης παρακολούθησης. Περαιτέρω αποτελέσματα θα δημοσιευθούν στην έκθεση Κάρντιφ της Επιτροπής για τη λειτουργία των αγορών προϊόντων και κεφαλαίων, πριν από το τέλος του τρέχοντος έτους. Τα μέχρι σήμερα αποτελέσματα επιβεβαιώνουν τη συνεχιζόμενη ύπαρξη σημαντικών αποκλίσεων τιμών στους τομείς των νωπών φρούτων και των ηλεκτρονικών ειδών ευρείας κατανάλωσης.

Για την επισήμανση των αιτίων των εν λόγω διαφορών απαιτούνται εμπεριστατωμένες πληροφορίες σχετικά με τις διαφορές τιμών σε επίπεδο αγοράς. Ακόμη και σε μια πλήρως ολοκληρωμένη αγορά, παράγοντες όπως οι διαφορές στις αρέσκειες και προτιμήσεις των καταναλωτών, στο κόστος μεταφοράς και στην εμπορευσιμότητα ορισμένων προϊόντων μπορούν να έχουν ως αποτέλεσμα τη διαφορά των τιμών. Βάσει των προαναφερθέντων παραγόντων εξηγούνται εν μέρει οι σημαντικές διαφορές τιμών που παρατηρούνται σε ορισμένα νωπά τρόφιμα.

Στο παρόν στάδιο της διαδικασίας παρακολούθησης, η Επιτροπή δεν μπορεί να συναγάγει οριστικά συμπεράσματα· εντούτοις,πάρχουν ενδείξεις σχετικά με την ύπαρξη άλλων αιτίων διαρθρωτικού χαρακτήρα που, ενώ είναι σύμφωνα με τη συνθήκη ΕΚ, δεν συνάδουν με την εύρυθμη λειτουργία της εσωτερικής αγοράς. Από τις ενδείξεις αυτές συνάγεται ότι μεγάλο μέρος των λοιπών διαφορών τιμών οφείλεται σε παράγοντες όπως οι διαφορές στα συστήματα διανομής καθώς και στις κανονιστικές ρυθμίσεις. Στις περιπτώσεις αυτές, απαιτούνται διαρθρωτικές μεταρρυθμίσεις για τη βελτίωση των επιδόσεων της αγοράς. Οι περισσότερες από τις μεταρρυθμίσεις αυτές πρέπει να εφαρμοσθούν σε εθνικό επίπεδο. Προς την κατεύθυνση αυτή θα συμβάλουν οι συστάσεις που περιλαμβάνονται στους γενικούς προσανατολισμούς οικονομικής πολιτικής.

Σε κοινοτικό επίπεδο, η εφαρμογή και ανάπτυξη του προγράμματος οικονομικής μεταρρύθμισης που περιλαμβάνεται στα συμπεράσματα του Ευρωπαϊκού Συμβουλίου της Λισσαβώνας (23-24 Μαρτίου 2001) αποτελεί το βέλτιστο μέσο για τηνλοποίηση των αναγκαίων μεταρρυθμίσεων με στόχο την εξάλειψη των κανονιστικών και διαρθρωτικών εμποδίων, τα οποία όχι μόνο δυσχεραίνουν τη σύγκλιση των τιμών αλλά επιπλέον - και κυριότερα- αποτελούν εμπόδιο στις επιδόσεις της κοινοτικής αγοράς.